L'Eliana fomenta el reciclatge de vidre durant les Falles 2024
12 de març de 2024

• La campanya ‘La Plantà del Vidre’ busca conscienciar sobre la gestió responsable dels residus d'aquesta mena d'envasos.

L'Ajuntament de l'Eliana, en col·laboració amb Ecovidrio i la Generalitat Valenciana, posa de nou en marxa la campanya ‘La Plantà del Vidre’ amb l'objectiu de fomentar el reciclatge d'envasos de vidre durant les Falles 2024.

La iniciativa pretén conscienciar la ciutadania, i especialment el col·lectiu faller, sobre la importància de separar correctament els residus d'envasos de vidre durant el transcurs de les festes. Per a això, Ecovidrio ha retolat aquest tipus de contenidors pròxims als casals i ha marcat un repte de quilograms d'envasos arreplegats durant les festes.

L'objectiu és competir, amb altres 12 municipis participants, per ser el municipi més reciclador, incrementant la recollida de vidre respecte al mateix període de l'any anterior, i per la difusió que es faça de la iniciativa. El premi consisteix en una plantació d'arbres per a la localitat en què cadascuna de les quatre comissions: l’Antic Molí-Les Cassetes; Josep Antoni, Puríssima i Major; Mercat i Verge del Carme podràn apadrinar-ne un exemplar.

Així mateix, tots els municipis que superen el repte de reciclatge proposat aconseguiran el guardó verd d’Ecovidrio. També hi haurà un premi per a totes les falles que reciclen, en el seu propi contenidor, 400 kg o més de residus d'envasos de vidre. En aquest últim cas, el premi serà un ‘miniiglú’ amb la imatge de campanya.

Per a reforçar aquesta iniciativa, educadors ambientals visitaran els dies 16 i 17 de març els casals de la localitat per a informar sobre la importància del reciclatge dels envasos de vidre i els beneficis que reporta al medi ambient i a la societat.

“La Plantà del Vidre” compta amb el suport de la Generalitat Valenciana que, juntament amb Ecovidrio, aposta per col·laborar amb els fallers per a millorar la sostenibilitat de les festes i que siguen més respectuoses amb el medi ambient a través d'una correcta gestió dels residus d'envasos de vidre.

L'edil de Cultura Festiva, Juan Espinosa, ha animat el món faller elianer a millorar la sostenibilitat de les festes i que siguen més respectuoses amb el medi ambient a través d'una correcta gestió dels residus d'envasos de vidre, un material reciclable al 100% de manera indefinida i que evita el creixement dels abocadors.